**OBRAZLOŽENJE IZMJENA I DOPUNA FINANCIJSKOG PLANA HRVATSKIH AUTOCESTA ZA 2021. GODINU I PROJEKCIJA PLANA ZA 2022. I 2023. GODINU**

**UVOD**

Trgovačko društvo Hrvatske autoceste d.o.o. upravlja autocestama, gradi ih, rekonstruira i održava, osim onih autocesta kojima upravlja koncesionar prema odredbama Zakona o cestama. Hrvatske autoceste d.o.o. su u 100%-tnom vlasništvu Republike Hrvatske koja svoja prava u Skupštini Društva ostvaruje putem Vlade Republike Hrvatske.

Sukladno limitima za razdjel Ministarstva mora, prometa i infrastrukture koji su određeni Smjernicama za izradu državnog proračuna za 2021. i projekciji za 2022. i 2023. godinu, Financijskim planom odobravaju se ulaganja po pojedinim programima, a provedba projekata izgradnje, rekonstrukcije i održavanja uvjetovana je raspoloživim financijskim sredstvima.

Hrvatski sabor je na sjednici održanoj 18. lipnja 2021. godine donio Odluku o davanju suglasnosti na Izmjene i dopune Financijskog plana Hrvatskih autocesta za 2021. godinu i projekciju plana za 2022. i 2023. godinu.

U nastavku slijedi obrazloženje drugih Izmjena i dopuna Financijskog plana za 2021. godinu s naglaskom na odstupanja od usvojenog Plana.

**PRIHODI**

Ukupni planirani prihodi Hrvatskih autocesta d.o.o. u prijedlogu Izmjena i dopuna Financijskog plana za 2021. godinu iznose 2.794.203.995 kuna, što predstavlja povećanje od 1,56% u odnosu na usvojeni Plan. U ukupnim prihodima poslovanja Hrvatskih autocesta d.o.o. najveći dio odnosi se na prihod od naplate cestarine za 2021. godinu planiran u iznosu od 2.184.277.000 kuna koji se ovim prijedlogom Plana nije mijenjao. Kapitalne pomoći iz proračuna – naknada od trošarina na energente koja se uplaćuje iz državnog proračuna na račun Hrvatskih autocesta d.o.o. i predstavlja sredstva kojima Republika Hrvatska financira izvlaštenje nekretnina, građenje i održavanje javnih cesta te povrate kredita kojima se financira građenje autocesta ovim Izmjena i dopunama planirana je u iznosu od 432.000.000 kuna (na istoj poziciji, Kapitalne pomoći proračunu iz drugih proračuna planirano je 6.500.000 kuna prihoda s naslova financiranja projekta iz sigurnosti prometa sa sredstvima iz projekta Modernizacija i restrukturiranje sektora cestovne infrastrukture). Prihod od bespovratnih sredstva iz EU fondova planiran je za 2021. godinu u visini od 44.628.955 kuna; dio sredstava odnosi se na za završetak započetih projekata Crocodile 2 Croatia (Kapitalne pomoći temeljem prijenosa EU sredstava 13.423.015 kuna) i Crocodile 3 Croatia (Kapitalne pomoći od institucija i tijela EU 5.000.000 kuna) pokrenutih na europskoj razini s ciljem postizanja usklađenosti inteligentnih transportnih sustava (ITS), a preostali dio odnosi se na završetak mosta preko rijeke Save kod Svilaja koji je 30. rujna 2021. godine pušten u promet.

**RASHODI**

Ukupni rashodi u prijedlogu Izmjena i dopuna Financijskog plana iznose 1.873.367.677 kuna i veći su u odnosu na usvojeni Plan za 1.626.927 kuna ili 0,09%. Izmjenama i dopunama Plana izmijenjena je struktura rashoda pa su rashodi poslovanja povećani, a smanjeni su rashodi za nabavu nefinancijske imovine u dijelu nabave nematerijalne i materijalne imovine Društva (postrojenja i oprema, licence, prijevozna sredstva za obavljanje djelatnosti) te je prvotno planiranih 776.473.522 kune rashoda za nabavu nefinancijske imovine smanjeno za 13.863.000 kuna i sada iznosi 762.610.522 kune. Sukladno usvojenom Planu nastavljaju se investicijske aktivnosti na izgradnji autoceste A5 Granica Republike Mađarske – Beli Manastir – Osijek – Svilaj, dionica Beli Manastir – Halasica dužine 17,5 kilometara te započinje nastavak izgradnje autoceste A7 Rupa – Rijeka – Žuta Lokva, Sektor Križišće – Žuta Lokva, Dionica od km 17+500,00 do km 25+144,55 kao, a do kraja godine očekuje se i potpisivanje ugovora za nastavak izgradnje autoceste A11 Zagreb – Sisak. Također, nastavljaju se aktivnosti na projektima financiranima iz bespovratnih sredstava EU fondova (Crocodile 2 Croatia i Crocodile 3 Croatia) kao i manji projekti izgradnje, sanacije, održavanja i opremanja autoceste ugovoreni tijekom 2020. i 2021. godine.

Rashodi poslovanja povećani su u dijelu rashoda za zaposlene radi većih izdataka za poticajne otpremnine i troškova sudskih sporova presuđenih na teret Društva i time povezanih zateznih kamata po sudskim rješenjima.

**RAČUN FINANCIRANJA**

Prijedlogom Izmjena i dopuna Financijskog plana Hrvatskih autocesta za 2021. godinu prihodi i rashodi poslovanja rezultiraju suficitom koji u odnosu na usvojeni plan raste za 41.261.288 kuna i sada iznosi 920.836.318 kuna. Razred računa 5 i 8 uključuje planirane primitke od zaduživanja za nastavak izgradnje autoceste A5 i A7 kao i redovne otplate glavnica po ugovorenim dugoročnim kreditima. Uz redovne otplate glavnica Plan za 2021. godinu uključuje i refinanciranje postojećeg dugoročnog kredita KfW IPEX-Bank na način da su sredstva za novo kreditno zaduženje planirana kao primitak od financijske imovine i zaduživanja (razred računa 8) te ujedno kao izdatak za financijsku imovinu i otplate zajmova (razred računa 5) u iznosu od 62.574.863,50 eura ili 469.311.476 kuna. Navedeni kredit ugovoren je 2011. godine na iznos od 130.000.000 eura s dospijećem kredita 2026. godine, a refinanciranjem će Društvo ostvariti dodatnu likvidnost od cca 270 milijuna kuna u razdoblju od lipnja 2021. godine do lipnja 2024. godine koji će se usmjeriti u izgradnju autoceste A11, dionica Lekenik - Sisak, a sve sukladno Zaključku Vlade Republike Hrvatske od 4. veljače 2021. godine u kojem se podržava ubrzavanje dovršetka izgradnje predmetne dionice autoceste.