**OBRAZLOŽENJE IZMJENA I DOPUNA FINANCIJSKOG PLANA**

**HŽ INFRASTRUKTURE ZA 2021. GODINU I PROJEKCIJA PLANA ZA 2022. I 2023. GODINU**

**UVOD**

HŽ Infrastruktura je strateško društvo u vlasništvu Republike Hrvatske koje upravlja željezničkom infrastrukturom u Republici Hrvatskoj.

Hrvatski sabor je na sjednici održanoj dana 25. studenog 2020. godine donio Odluku o davanju suglasnosti na Financijski plana HŽ Infrastrukture za 2021. godinu i projekcije za 2022. i 2023. godinu (NN 135/2020), a na sjednici održanoj 18. lipnja 2021. godine Odluku o davanju suglasnosti na Izmjene i dopune Financijskog plana za 2021. i projekcija za 2022. i 2023. godinu (NN 69/2021). Financijski plan HŽ Infrastrukture izrađen je na temelju procjene realizacije vlastitih prihoda od pružanja željezničkih usluga i ostalih prihoda, te sukladno odobrenim limitima kapitalnih i tekućih pomoći unutar općeg proračuna i temeljem prijenosa EU sredstava iz Državnog proračuna s razdjela Ministarstva mora, prometa i infrastrukture, kao i zaduživanja za investicijske projekte.

Promjenama uvjeta poslovanja i odobrenih limita iz sredstava Državnog proračuna, HŽ Infrastruktura izradila je prijedlog izmjena i dopuna Financijskog plana za 2021. godinu i projekcije za 2022. i 2023. godinu te u nastavku daje obrazloženje izmjena i dopuna Financijskog plana za 2021. godinu.

**PRIHODI**

Planirani ukupni prihodi poslovanja HŽ Infrastrukture u novom planu za 2021. godinu iznose 1.819.574.788 kn i smanjeni su za 620.540.077 kn odnosno za 25,43% u odnosu na Plan za 2021. godinu, što je rezultat smanjenja pozicija skupine 63 Pomoći iz inozemstva i od subjekata unutar općeg proračuna u iznosu od 620.840.077 kn i prihoda od imovine za 1.700.000 kn uz istovremeno povećanje prihodi od prodaje proizvoda i robe te pruženih usluga u iznosu od 2.000.000 kn.

Smanjenje planiranih sredstava općeg proračuna primarno se temelji na smanjenju prihoda od kapitalne pomoći od institucija i tijela EU kojim se financiraju investicije u željezničku infrastrukturu iz CEF programa koje iznosi 483.500.000 kn. Smanjenje prihoda od prijenosa EU sredstava kojima se financiraju investicijski projekti iz OPKK programa iznosi 64.501.593 kn. Predmetna smanjenje rezultat su promijenjene dinamike realizacije projekata uslijed pandemije koronavirusa što je uzrokovalo usporavanje radova na pojedinim projektima obnove, modernizacije i izgradnje željezničke infrastrukture, kao i odgode početka radova na tek ugovorenim projektima.

Smanjenje planiranih sredstava na investicijskim projektima sufinanciranih EU sredstvima rezultiralo je i smanjenjem pozicija tekućih i kapitalnih pomoći za izvanproračunske korisnike u iznosu od 75.130.484 kn.

Istovremeno, u novom planu došlo je do povećanja pomoći temeljem protestiranih jamstava u iznosu od 2.292.000 kn.

PRIHODI POSLOVANJA

Zakonom o željeznici utvrđeni su izvori sredstava za financiranje željezničke infrastrukture i za financiranje upravitelja željezničke infrastrukture.

U strukturi planiranih prihoda poslovanja za 2021. godinu prihodi kojima se financiraju izdaci za održavanje, obnovu, modernizaciju i izgradnju željezničke infrastrukture smanjeni su za 620.840.077 kn i u novom planu iznose 1.108.274.788 kn, te čine 60,91% ukupnih prihoda poslovanja, a ostvaruju se iz:

* Kapitalnih pomoći od međunarodnih organizacija te institucija i tijela EU u iznosu od 16.500.000 kn
* Tekućih i kapitalnih pomoći temeljem prijenosa EU sredstava u iznosu od 307.920.163 kn
* Tekućih i kapitalnih pomoći iz općeg proračuna u iznosu od 783.854.625 kn od kojih su:
  + Trošarine – naknade u cijeni goriva u iznosu od 465.000.000 kn
  + Potpora u pripremi i provedbi projekata planiranih za sufinanciranje iz EU fondova u iznosu od 31.400.000 kn
  + Prilagodba željezničkih graničnih prijelaza za provedbu schengenske pravne stečevine u iznosu od 1.000.000 kn
* Potpora u provedbi CEF projekata željezničkog sektora u iznosu od 60.000.000 kn
* Nacionalna komponenta za projekte sufinancirane EU sredstvima u iznosu od 48.186.625 kn
* Potpora za otplatu zajma IBRD u iznosu od 86.500.000 kn
* Pomoći temeljem protestiranih jamstava u iznosu od 91.768.000 kn

Prihodi kojima se financiraju izdaci za upravljanje, organizaciju i regulaciju željezničkog prometa u novom planu iznose ukupno 711.300.000 kn što čini 39,09% ukupnih prihoda i povećani su za 300.000 kn, a ostvaruju se iz:

* prihoda od imovine u iznosu od 57.800.000 kn,
* prihoda od prodaje roba i usluga u iznosu od 210.000.000 kn i
* tekućih pomoći iz općeg proračuna za upravljanje, organizaciju i regulaciju prometa u iznosu od 475.500.000 kn.

Planirani prihodi od imovine u novom planu za 2021. godinu smanjeni su za 1.700.000 kn i iznose 25.800.000 kn, a najvećim dijelom odnose se na prihode od zakupa i iznajmljivanja imovine u ukupnom iznosu od 24.000.000 kn. Prihodi od financijske imovine u novom planu iznose 1.600.000 kn, a čine ih prihodi od kamata na oročene depozite u iznosu od 100.000 kn i prihode od zateznih kamata u iznosu od 1.500.000 kn.

Prihodi od prodaje proizvoda i robe te pruženih usluga za 2021. godinu u novom planu za 2021. godinu povećani su za 2.000.000 kn i iznose 210.000.000 kn od čega se na prihode od prodaje proizvoda i robe odnosi 10.000.000 kn, a na prihode od pruženih usluga 200.000.000 kn. Prihodi od prodaje proizvoda i robe uglavnom se odnose na prodaju rabljene čelične robe (tračnice, kolosiječni pribor i sl.) Prihodi od pruženih usluga najvećim dijelom sadržavaju prihode od pružanja željezničkih usluga, primarno od prihoda ostvarenog od minimalnog pristupnog paketa koji plaćaju operateri u željezničkom prometu.

Prihodi od prodaje usluga za 2021. projicirani su temeljem pretpostavke da u narednom razdoblju neće biti prekida putničkog željezničkog prometa i da će društvo HŽ Cargo ispunjavati obveze po sklopljenom sporazumu kojim je, između ostaloga, utvrđena obročna otplata duga.

**RASHODI**

Ukupni planirani rashodi za 2021. godinu u novom planu smanjeni su za 574.057.911 kn i iznose 2.428.842.500 kn od kojih se na rashode poslovanja odnosi 1.148.168.500 i povećani su za 13.011.900 kn, odnosno na rashode za nabavu nefinancijske imovine 1.280.674.000 kn koji su smanjeni za 587.069.811 kn.

Smanjenje rashoda za nabavu nefinancijske imovine tj. izdataka za investicijske projekte u željezničku infrastrukturu ne treba promatrati kroz odustajanje od planiranih investicijskih projekata već u kontekstu promjene dinamike realizacije planiranih projekata.

RASHODI POSLOVANJA

Ukupni rashodi poslovanja za 2021. godinu u novom planu povećani su za 13.011.900 kn i iznose 1.148.165.500 kn od čega se na rashode za zaposlene odnosi 58,92% odnosno 676.450.000 kn i koji su smanjeni za 36.370.000 kn, te na materijalne rashode 38,14% odnosno 437.850.000 kn i povećanje od 47.440.000 kn. Financijski rashodi iznose 28.268.500 kn i povećani su za 1.141.900 kn, te čine 2,46% ukupnih rashoda poslovanja. Ostali rashodi iznose 5.600.000 kn i čine 0,49% ukupnih rashoda poslovanja i povećani su za 800.000 kn.

Smanjenje *rashoda za zaposlene* primarno su rezultat smanjenja broja zaposlenika uslijed odlaska u starosnu mirovinu.

*Materijalni rashodi* u novom planu povećani su za 47.440.000 kn, pa sada iznose 437.850.000 kn od čega se 53,21% tj. 233.000.000 kn odnosi na rashode za usluge koji su povećani za 18.000.000 kn, te na rashode za materijal i energiju 28,62% ili 125.300.000 kn koji su povećani za 27.900.000 kn. Ostali nespomenuti materijalni rashodi poslovanja čine 12,23% ukupnih materijalnih rashoda, a 5,76% odnosi se na rashode za naknade troškova zaposlenicima i 0,18% na naknade troškova osobama izvan radnog odnosa.

Povećanje rashoda za materijal i energiju rezultat je povećanja pozicije rashoda za materijal i sirovine za 27.000.000 kn te energije za 5.000.000 kn uz istovremeno smanjenje ostalih pozicija te skupine. Predmetno povećanje najvećim dijelom odnosi se na rashode vezane za poslove održavanja željezničke infrastrukture.

Povećanje rashoda za usluge u ukupnom iznosu od 18.000.000 kn odnosi se na povećanje rashoda za usluge tekućeg i investicijskog održavanja u iznosu od 5.000.000 kn, komunalnih usluga za 5.000.000 kn, te usluga telefona i interneta za 2.000.000 kn, računalnih usluga za 2.000.000 kn i ostalih usluga za 4.000.000 kn.

Smanjenje broja zaposlenika rezultiralo je i smanjenjem pozicije naknada troškova zaposlenicima koje u novom planu za 2021. godinu iznosi 25.200.000 kn i u odnosu na Plan za 2021. godinu smanjena je za 3.100.000 kn.

Naknade troškova osobama izvan radnog odnosa u novom planu za 2021. godinu ostale su na razini planiranih u iznosu od 800.000 kn i odnosi se na naknade članovima Nadzornog odbora HŽ Infrastrukture.

Ostali nespomenuti rashodi poslovanja u novom planu iznose 53.550.000 kn, od čega rashodi za pristojbe i naknade koji se odnose na komunalne i vodne naknade iznose 40.000.000 kn.

*Financijski rashodi* u novom Planu za 2021. godinu iznose 28.268.500 kn i povećani su za 1.141.900 kn što je rezultat povećanja kamata na primljene kredite i zajmove u iznosu od 691.900 kn i bankarskih usluga i naknada za 950.000 kn za IBRD i EBRD zajam uz istovremeno smanjenje rashoda za zatezne kamate u iznosu od 500.000 kn.

*Ostali rashodi poslovanja* koji obuhvaćaju tekuće donacije i troškove za kazne, penale i naknade šteta u novom planu iznose 5.600.000 kn i povećani su za 800.000 kn što je rezultat povećanja na poziciji naknada šteta u iznosu od 1.500.000 kn uz smanjenje ostalih pozicija u ukupnom iznosu od 700.000 kn. Napominje se da na predmetnoj poziciji nisu iskazani troškovi temeljem odštetnog zahtjeva HŽ Putničko prijevoza zbog pretrpljene štete nastale u izvanrednom događaju iskliznuća nagibnog vlaka u mjestu Rudine iz 2009. godine budući da su u tijeku dogovori oko sporazumnog iznalaženja rješenja. Ukupna vrijednost odštetnog zahtjeva iznosi 32.483.187,89 kn uvećano za zakonske zatezne kamate.

RASHODI ZA NABAVU NEFINANCIJSKE IMOVINE

Planirani rashodi za nabavu nefinancijske imovine za 2021. godinu u novom planu smanjeni su za 587.069.811 kn i iznose 1.280.674.000 kn, od čega se na investicije u imovinu HŽ Infrastrukture odnosi 12.376.000 kn i smanjenje u iznosu od 8.947.000 kn, te na investicije obnove, modernizacije i izgradnje željezničke infrastrukture 1.268.298.000 kn i smanjenje u iznosu od 578.122.811 kn.

Smanjenje planiranih rashoda vezanih za investicijski dio poslovanja HŽ Infrastrukture rezultat su promijenjene dinamike investicijskih aktivnosti uslijed pandemije, s jedne strane zbog usporavanja projekata koji su već bili u tijeku, te s druge strane, pomaka u vezi početka radova na novo ugovorenim investicijskim projektima. Navedeno se posebno odnosi na realizaciju projekta Rekonstrukcije postojećeg i izgradnja drugog kolosijeka na dionici Križevci - Koprivnica - DG, pruga DG - Botovo - Dugo Selo.

U novom planu za 2021. godinu projekcije rashoda za projekte obnove, modernizacije i izgradnje željezničke infrastrukture po programima investicijskih aktivnosti su kako slijedi:

* Projekti iz programa obnove i modernizacije pruga za međunarodni promet 548.842.000kn
* Projekti iz programa obnove i modernizacije pruga za regionalni promet 124.284.000 kn
* Projekti iz programa obnove i modernizacije pruga za lokalni promet 8.540.000 kn
* Program obnove i modernizacije željezničkog čvorišta Zagreb 20.200.000 kn
* Program aktivnosti u funkciji infrastrukture i prometa na mreži kao cjeline 161.331.000 kn
* Izgradnja novih pruga i kolosijeka 405.101.000 kn

**RAČUN FINANCIRANJA**

Planirano zaduživanje u novom planu za 2021. godine iznosi 580.000.000 kn i smanjeno je za 30.630.000 kn. Predmetno smanjenje odnosi se na sredstva IBRD zajma za koji je pokrenut zahtjev za restrukturiranjem s ciljem da se neiskorišteni dio kredita najvećim dijelom usmjeri na komponentu financiranja investicijskog projekta Obnova dionice pruge Zagreb - Savski Marof, pruga DG-Savski Marof-Zagreb Gk.

U novom planu za 2021. godinu planirano je sljedeće povlačenje sredstava iz kredita od:

▪ međunarodnih organizacija:

- IBRD iznosu od 180.000.000 kn

▪ kreditnih institucija u javnom sektoru

- HBOR u iznosu od 400.000.000 kn

Planirane otplate glavnice u novom planu za 2021. godinu iznose 170.680.000 kn i smanjene su u odnosu na Plan za 2021. godinu za 15.392.054 kn. Predmetno smanjenje odnosi se na otplate glavnice primljenih zajmova od međunarodnih organizacija, a rezultat je promijenjene dinamike povlačenja sredstava iz međunarodnih financijskih institucija, primarno EBRD zajma.