**OBRAZLOŽENJE IZMJENA I DOPUNA FINANCIJSKOG PLANA**

**HRVATSKIH CESTA ZA 2021. GODINU I PROJEKCIJA PLANA ZA 2022. I 2023. GODINU**

**UVOD**

Poslovanje društva Hrvatske ceste d.o.o. određeno je Zakonom o cestama, Izjavom o osnivanju, Zakonom o trgovačkim društvima, Zakonom o proračunu, odlukama Vlade Republike Hrvatske te drugim zakonima i pravilnicima vezanima uz djelatnost Društva. Osnovna djelatnost Društva je upravljanje, građenje, rekonstrukcija i održavanje državnih cesta. Planiranje poslovnih aktivnosti Društva u skladu je sa Strategijom prometnog razvitka, četverogodišnjim Programom građenja i održavanja javnih cesta koji donosi Vlada Republike Hrvatske na prijedlog Ministarstva mora, prometa i infrastrukture. Temeljem četverogodišnjeg Programa, Hrvatske ceste izrađuju godišnji plan ulaganja u građenje i održavanje državnih cesta.

Hrvatski sabor je na svojoj sjednici 25. studenoga 2020. donio Odluku o davanju suglasnosti na Financijski plan Hrvatskih cesta za 2021. godinu i projekcije Plana za 2022. i 2023. godinu.

Vlada Republike Hrvatske je na sjednici održanoj 18. siječnja 2021. godine usvojila prijedlog Odluke o osiguranju interventnih sredstava za sanaciju šteta na županijskim i lokalnim cestama na području Sisačko-moslavačke županije uzrokovanih prirodnom nepogodom i katastrofom. Tom Odlukom zadužuje se društvo Hrvatske ceste d.o.o. da osigura interventna sredstva u iznosu od 25.000.000,00 kuna za sanaciju šteta. Slijedom navedenog, izrađen je prijedlog preraspodjele sredstava u okviru Financijskog plana Hrvatskih cesta za 2021. godinu, u skladu sa propisima definiranim Zakonom o proračunu, koji je odobren od strane ministra financija.

Hrvatski sabor je na svojoj sjednici 18. lipnja 2021. godine donio Odluku o davanju suglasnosti na Izmjenu i dopunu Financijskog plana Hrvatskih cesta za 2021. godinu i projekcije za 2022. i 2023. godinu.

U sklopu izrade Prijedloga izmjena i dopuna Državnog proračuna Republike Hrvatske za 2021. godinu Društvo je pripremilo druge Izmjene i dopune Financijskog plana za 2021. godinu.

**PRIHODI**

Ukupni planirani prihodi Hrvatskih cesta u prijedlogu Izmjena i dopuna financijskog plana za 2021. godinu iznose 3.153,15 milijuna kuna, što predstavlja povećanje od 1,87% u odnosu na originalni plan.

Najznačajniju stavku prihoda poslovanja čini naknada za financiranje građenja i održavanja javnih cesta propisana Zakonom o cestama, a uplaćuje se iz Državnog proračuna, u iznosu od 0,80 kuna po litri naplaćene trošarine na energente. Prihodi od naknade iz goriva planiraju se, prema Izmjeni, u iznosu od 1.845,00 milijuna kuna, što predstavlja porast od 5,43%.

Sredstva za financiranje EU projekata i programa sastoje se od tekućih i kapitalnih pomoći temeljem prijenosa sredstava iz EU fondova, tekućih i kapitalnih pomoći iz proračuna (nacionalna komponenta) te direktnih kapitalnih pomoći od institucija i tijela EU. Ukupan planirani iznos za povlačenja sredstava za financiranje EU projekata i programa iznosi 1.251,13 milijuna kuna.

Sredstva za financiranje EU projekata i programa ukupno su u Izmjeni plana za 2021. godini smanjena za 39,50 milijuna kuna. Razlog je izmijenjena planirana dinamika izvođenja radova na strateškim projektima Cestovna povezanost s južnom Dalmacijom i Projekt izgradnje državne ceste DC403 od čvora Škurinje do luke Rijeka. Manji planirani izdaci na projektu izgradnje D403 rezultat su usporene provedbe radova uslijed pritužbi građana zbog buke te zbog dodatne zaštite i sigurnost susjednih objekata.

Prihodi po posebnim propisima u Izmjeni plana za 2021. godinu povećani su za 29,29% u odnosu na originalni plan te iznose 22,07 milijuna kuna. Navedeni planirani prihodi se najvećim dijelom odnose na prihode od sufinanciranja rekonstrukcije ili izgradnje državnih cesta od strane jedinica lokalne samouprave, komunalnih, javnih i ostalih društava.

Planirani prihodi od prodaje nefinancijske imovine smanjeni su za 96,25% u odnosu na originalni plan te iznose 0,30 milijuna kuna. Razlog smanjenja je odustajanje od prodaje određenih građevinskih objekata u 2021. godini.

**RASHODI**

Rashodi poslovanja u Izmjeni plana iznose 996,72 milijuna kuna, a povećani su u odnosu na originalni plan za 3,46%.

Interventna sredstva za sanaciju šteta na županijskim i lokalnim cestama na području Sisačko-moslavačke županije uzrokovanih prirodnom nepogodom i katastrofom u iznosu od 25,00 milijuna kuna osigurana su na stavci Pomoći unutar općeg proračuna. Dodatno, 10,60 milijuna kuna odnosi se na sufinanciranje dijela troškova zimske službe za nerazvrstane ceste na području jedinica područne i lokalne samouprave koje imaju status brdsko-planinskog područja.

Temeljem Suglasnosti ministra mora, prometa i infrastrukture, za 2021. godinu predviđena sredstva za sufinanciranje zimske službe na nerazvrstanim cestama iznose 10,00 milijuna kuna.

Budući da se Financijski plan izrađuje po novčanom načelu, iznos od dodatnih 600,00 tisuća kuna na navedenoj stavci odnosi se na isplate po rezervacijama iz prethodnih godina.

Rashodi za nabavu nefinancijske imovine u Izmjeni plana iznose 2.278,03 milijuna kuna i smanjeni su u odnosu na originalni plan za 2,23 %.

Najznačajnije smanjenje odnosi se na rashode za nabavu proizvedene dugotrajne imovine, na stavci ceste, željeznice i ostali prometni objekti. Razlog je izmijenjena dinamika izvođenja radova na projektima izgradnje državne ceste D403 od čvora Škurinje do luke Rijeka i projektu Cestovna povezanost s južnom Dalmacijom.

Kao rezultat razlike između planiranih prihoda i rashoda u prijedlogu izmjene Financijskog plana Hrvatske ceste imaju predviđen deficit u iznosu od 121,61 milijuna kuna, dok je u prvotnom planu bio planiran deficit u iznosu od 198,21 milijuna kuna.

**RAČUN FINANCIRANJA**

Izdaci za financijsku imovinu i otplate zajmova u Izmjeni plana iznose 654,47 milijuna kuna te su veći za 70,00 tisuća kuna od inicijalno planiranih.

Planirani iznos zaduživanja u Izmjeni plana iznosi 770,00 milijuna kuna što je isto kao i u inicijalnom Planu.